
E L Ő T E R J E S Z T É S

Sülysáp Város Önkormányzata Képviselő-testületének
2015. február 19-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2015. (II. 19.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal a 157/2014. (XII. 18.) ÖKT határozat végrehajtási határidejét a 2015. április havi ülés időpontjáig meghosszabbítja.
Határidő: azonnal

Felelős: polgármester

Sülysáp, 2015. február 12.


Horinka László s.k.


polgármester
Láttam!

Sülysáp, 2015. február12.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2015. január 22-ei ülése óta 3 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	157/2014
	2014-12-18
	Környezetvédelmi Alap egyeztetéseinek lefolytatása
	2015-02-19
	Folyamatban, határidő hosszabbítás szükséges

	158/2014
	2014-12-18
	2015. évi belső ellenőrzési terv díjának a költségvetésbe való betervezése
	2015-02-15
	Végrehajtva

	159/2014
	2014-12-18
	Jogi tanácsadó díjának a 2015. évi költségvetésbe való betervezése
	2015-02-15
	Végrehajtva


A 157/2014. (XII. 18.) ÖKT határozatával a Képviselő-testület döntött a Környezetvédelmi Alap létrehozásáról, melynek végleges, rendeleti elfogadása előtt a környezetvédelmi szervekkel egyeztetni szükséges. Az egyeztetés folyamatban van, de az állásfoglalást még nem kaptuk meg, így javasoljuk a határidő meghosszabbítását az áprilisi ülésig.

II. Tájékoztató az előző ülés óta történt fontosabb eseményekről
Csatornázás: A korábban emlegetett próbaüzemet hátráltató tényezők közül megoldódni látszik a vasúti pályázatest keresztezésének problémája ugyanis a MÁV kiadta az engedélyt a munka elvégzésére, azonban a munkavégzés tényleges megkezdéséhez még további (Nemzeti Vagyonkezelő, Magyar Állam) hozzájárulásokra is szükség van, ám minden esetre történt végre előrelépés az ügyben. Szintén a próbaüzemet hátráltató tényező, hogy a térségben telepített mintegy 125 db átemelő szivattyú áramellátása még nem teljeskörű, de információim szerint már csak 15 átemelő nem rendelkezik áramellátással, továbbá február 4-én a társulás és az ÉMÁSZ között egyeztetés zajlott, melynek eredményéről konkrét ismeretem nincsen, azonban a hiányzó 15 átemelő üzemeltetése akár a rendelkezésre álló aggregátorokkal is megoldható, így a próbaüzem megkezdése már valóban küszöbön áll. A próbaüzemhez biztosítandó 30-40 %-nyi szennyvízmennyiség eléréséhez még kb. 5000 db házi bekötést kell elkészíteni, azonban ezt célszerű azokon a területeken végezni, amely ingatlanokról az átemelő szivattyúkon keresztül biztosan eljuttatható a szennyvíz a tisztítóhoz. (Pl. nem érdemes szőlősnyaralói vasúton túli házi bekötéseket megvalósítani, ha a vasút keresztezése még hónapokat vesz igénybe, tehát a házi bekötéseket a vasút tisztító felőli oldaláról érdemes összegyűjteni.)
Az előző ülés óta két alkalommal is találkoztunk alpolgármester úrral, valamint a szomszédos települések polgármestereivel a HelpyNet Kft. vezetőségével, akik egy okostelefonos alkalmazást fejlesztettek ki, amellyel javítható a település bűnügyi statisztikája. Közösségi bűnmegelőzési rendszernek is nevezhető, valamint a szomszédok egymásért mozgalom digitális leképezésének is tekinthető ez az alkalmazás. Az alkalmazás lényege, hogy ezt az okos telefonra letöltve egyetlen gombnyomással tudnunk segítséget kérni, ha bajba kerülünk és veszélyjelzésünk GPS koordinátákkal kerül továbbításra így a segítségünkre indulók pontosan tudják, hol kell keresni a bajba jutott embert. Ennek a rendszernek az ún. vezetési információs tartalmához február 12-től férünk hozzá és a szükséges tudnivalókat e-mailen eljuttatjuk a bizottsági illetve testületi tagoknak, annak érdekében, hogy a rendszer bevezetéséről, költségek tervezéséről a február 19-i testületi ülésen dönteni tudjunk. 

Január 28-án a Vodafone Magyarország Zrt. megbízásából Wonke Péter járt a Polgármesteri Hivatalban, akivel arról tárgyaltunk, hogy a szőlősnyaralói terület jobb ellátása érdekében egy 40 méter magasságú Vodafone-tornyot kívánnak építeni, Szőlősnyaraló közelében. Terveik szerint, valamint a már előrehaldott tárgyalások alapján, ez a torony a Jász-Plasztik Kft. Szecsői úti telephelyén belül került volna elhelyezésre, azonban felhívtam Wonke úr figyelmét arra, hogy lakossági részről várható ellenállás, illetve ellenvélemény, a torony helyét illetően, ugyanis az meglehetősen közel lenne a Magdolna, Eötvös, Bercsényi utcai lakókörnyezethez, ezért javasoltam, hogy a szennyvíztisztító és a gazdasági terület mellett, a tervezett területtől mintegy 200 méter távolságra, helyezzék el a tornyot, önkormányzati területen. Ezzel a bérleti szerződésből adódóan, évi 600 ezer forint bevétel is keletkezik önkormányzatunknak.

Február 3-án ülést tartott a Sülysáp Környéki Szociális Társulás Társulási Tanácsa. Az ülésen a delegált polgármesterek elfogadták a társulás és az intézmény 2015. évi költségvetését. Tudni kell a társulás működéséről, hogy a szociális és gyermekjóléti feladatokon kívül a házi segítségnyújtást és a belső ellenőrzési feladatainkat is ezen társuláson keresztül látjuk el, és sajnos a társulási feladatellátás után igénybe vehető kiegészítő normatívák igénybe vétele után sem elegendő az állami forrás, ezért mindhárom feladathoz lakosságarányos befizetésre van szükség a társult önkormányzatok részéről. A befizetés 2015. évben Sülysáp vonatkozásában közel 2,8 millió forint, amely következőképpen tevődik össze: családsegítő 860 ezer, házi segítségnyújtás 1,6 millió, belső ellenőrzés 190 ezer, és a társulás közös költségeihez (bankköltség, a társulás belső ellenőrzése) 100 ezer forint. 

Február 4-én ismét szépkorú köszöntésre került sor, Burai Fenrencnét 95. születésnapján Tóth Krisztina jegyző és Katus Norbert alpolgármester köszöntötte. 

Ugyanezen a napon ülést tartott a Tápiómenti Települések Csatornamű és Vízgazdálkodási Társulatának ellenőrző bizottsága, valamint ugyanezen társulat intéző bizottsága tárgyalást folytatott a házi bekötések kivitelezőjével, Váci Gyulával, emiatt Burai Ferencné köszöntésén jómagam nem  tudtam részt venni. A csatorna társulat bizottsági ülésén döntés született arról, hogy március második felében közgyűlésre kerül sor, amelyen ismertetésre kerül a társulat és a társulás működéséről most készülő szakértői vélemény is. A házi bekötésekkel kapcsolatos megbeszélés fő témája a próbaüzem mielőbbi elindítása volt, hiszen a szerződés megkötésekor októberi, de legkésőbb novemberi próbaüzem kezdést terveztünk és onnantól a házi bekötések azonnal élőre köthetők lettek volna, azonban a próbaüzem megkezdésének csúszása miatt a házi bekötések nem köthetők még a most sem élőre, ezért a kivitelezőknek kétszer kell a helyszínre menniük ami nyilvánvalóan többletköltséget jelent.,
Sülysáp, 2015. február 10.

Horinka László s.k.

polgármester

